Document ID: 32012R1049

REGULAMENTUL (UE) NR. 1049/2012 AL COMISIEI
din 8 noiembrie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea siropului de poliglicitol în mai multe categorii de produse alimentare
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
O cerere de autorizare a utilizării siropului de poliglicitol în mai multe categorii de produse alimentare a fost depusă și pusă la dispoziția statelor membre.
(5)
Autoritatea Europeană pentru Siguranța Alimentară a evaluat siguranța siropului de poliglicitol utilizat ca aditiv alimentar (3). Aceasta consideră că datele toxicologice și chimice disponibile pentru siropul de poliglicitol sunt insuficiente pentru a stabili o doză zilnică acceptabilă. Cu toate acestea, autoritatea concluzionează, pe baza datelor disponibile, că nu există indicii privind existența unei probleme de siguranță pentru utilizările și pentru nivelurile de utilizare propuse.
(6)
Există o necesitate tehnologică pentru utilizarea siropului de poliglicitol ca alternativă la poliolii deja autorizați. Siropul de poliglicitol este mai puțin dulce și oferă o mai mare consistență, opacitate, legare și stabilitate în produsele cu valoare energetică redusă sau fără zahăr. Prin urmare, este adecvat să se autorizeze utilizarea siropului de poliglicitol în categoriile de produse alimentare menționate în cerere și să se aloce numărul E 964 acestui aditiv alimentar.
(7)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (4), anexa II privind stabilirea listei Uniunii de aditivi alimentari autorizați pentru utilizarea în produsele alimentare și condițiile de utilizare se aplică de la 1 iunie 2013. Pentru a permite utilizarea siropului de poliglicitol în categoriile de produse alimentare în cauză înainte de data respectivă, este necesar să se prevadă o dată anterioară de aplicare cu privire la respectivul aditiv alimentar.
(8)
Prin urmare, anexa II la Regulamentul (CE) nr. 1333/2008 ar trebui modificată în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 2012.

Labels: 0
3
17